Шедала хи
Шедала хи (гуьрж. შატილისწყალი, Шедала) — историн-географин областера Пхейн-Махкара ломан эрк, охьадогӀу Гуьржийчоьнан къилбаседа-малхбалехула, Душетийн муниципалитетан Мцхета-Мтианети махкахула. Орган аьрру га. Эркан цӀе масех декъах лаьтташ йу: гуьрж. შატილი (шатили), гочдо вайнехан меттанашкара Шенийн мохк; гуьрж. -ის (-ис) — доланиг дожарера суффикс; гуьрж. წყალი (цкъали) — хи, эрк. ЖамӀ дича хуьлу — Шейн мехкан эрк. Эркан хьосташ ду 2412 м хӀордан тӀегӀанал лакхахь, Караты (2912 м) а, Махисмагали (3890 м) а лаьмнийн басешна йукъахь, Российн-гуьржийн дозан гергахь. Лакхенашкахь охьадогӀу малхбалехьа а, къилбаседа меалхбалехьа а, тӀаккха доьрзу къилбехьа, Миткурихархи схьакхетначул тӀаьхьа хикхоче кхаччалц доьду къилба-малхбале. Эркан шоралла хикхочехь 5 м йу, кӀоргалла — 0,3 м, хин сихалла 2 м/с, эркан бух тӀулгийн бу. Шедала хин хикхоче йу Орган хикхочел 126 км лакхахь аьрру бердашца, 1395 метр хӀордан тӀегӀанал лакхахь, Шедала эвлан гергахь. Шедала хин ду цӀе тиллина цхьа га — Миткурихархи (гуьрж. მითხულის-წყალი). Иза кхета Шедала хих аьтту агӀора, хьостал 2 километр гергга лакхахь, 1542 м хӀордан тӀегӀанал лакахб. Эркан уллехь лаьтташ цхьа эвла бен йац — Шедала, Цигахь Шедала эркан тӀехула тесна масех тӀай ду.